საქართველოს მთავრობის
დადგენილება
N 171           2010 წლის 23 ივნისი    ქ. თბილისი

სასწავლო-შემეცნებითი კომპიუტერული პროგრამების გრანტის გაცემის წესის შესახებ
	
	   მუხლი 1. საქართველოში სამეცნიერო პოტენციალის მაქსიმალურად ამოქმედებისა და საგრანტო დაფინანსების გზით მეცნიერებისა და ტექნოლოგიების განვითარების ხელშეწყობის მიზნით, “საქართველოს მთავრობის სტრუქტურის, უფლებამოსილებისა და საქმიანობის წესის შესახებ” საქართველოს კანონის მე-5 მუხლის “პ” ქვეპუნქტის, ,,გრანტების შესახებ” საქართველოს კანონის მე-2 მუხლის პირველი პუნქტისა და “ნორმატიული აქტების შესახებ” საქართველოს კანონის მე-12 მუხლის შესაბამისად დამტკიცდეს სასწავლო-შემეცნებითი კომპიუტერული პროგრამების გრანტის გაცემის თანდართული წესი. 
	   მუხლი 2. დადგენილება ამოქმედდეს გამოქვეყნებისთანავე.

    პრემიერ-მინისტრი                                                                          ნიკა გილაური

                                 დამტკიცებულია 
                            საქართველოს მთავრობის
                            2010 წლის   23    ივნისის
                                                        №   171     დადგენილებით
                       
სასწავლო-შემეცნებითი კომპიუტერული პროგრამების
გრანტის გაცემის წესი

მუხლი 1. ზოგადი დებულებანი
1. სკოლების კომპიუტერიზაციისა და თანამედროვე  ტექნოლოგიებით აღჭურვის პროცესში სასწავლო-შემეცნებითი კომპიუტერული პროგრამების დანერგვა, განსაკუთრებით სრული ზოგადი განათლების დაწყებით საფეხურზე, არის სასწავლო პროცესში ელექტრონული საშუალებების ეფექტიანი გამოყენების  ერთ-ერთი საშუალება.
2. ეს წესი არეგულირებს სასწავლო-შემეცნებითი კომპიუტერული პროგრამების გრანტის (შემდგომში _ გრანტი) მისაღებად კონკურსის გამართვის, საგრანტო განაცხადების შეფასების, გრანტის გაცემისა და  საგრანტო პროექტის შესრულების პირობებს.

მუხლი 2. გრანტის მიზანი
1. გრანტის გაცემის მიზანია ღია კონკურსის საფუძველზე შერჩეული სასწავლო-შემეცნებითი კომპიუტერული პროგრამების შექმნის ფინანსური უზრუნველყოფა.
2. გრანტით უზრუნველყოფილი უნდა იქნეს ზოგადსაგანმანათლებლო სკოლების ეროვნული სასწავლო გეგმის მოთხოვნათა შესაბამისი კომპიუტერული პროგრამის შექმნა, რომელიც სრული ზოგადი განათლების დაწყებითი და საბაზო საფეხურის მოსწავლეს დაეხმარება სასწავლო პროგრამის უკეთ ათვისებაში, საპროგრამო მასალისადმი ინტერესის გაღვივებაში, ინფორმაციული და საკომუნიკაციო ტექნოლოგიების გამოყენების უნარების განვითარებაში.

მუხლი 3. გრანტის გაცემის უზრუნველყოფა
1. გრანტის გაცემას უზრუნველყოფს სსიპ _ საქართველოს ეროვნული სამეცნიერო ფონდი (შემდგომში _ ფონდი) ღია კონკურსის წესით.
2. ფონდი უზრუნველყოფს:
ა) დირექტორის ინდივიდუალური ადმინისტრაციულ-სამართლებრივი აქტით საგრანტო კონკურსის გამართვის, საგრანტო განაცხადების მიღების ვადების დადგენასა და საჯაროდ გამოცხადებას, აგრეთვე  საგრანტო განაცხადის ფორმების დამტკიცებას; 
ბ) საქართველოს განათლებისა და მეცნიერების მინისტრის ბრძანებით შექმნილი კომისიის (შემდგომში _ კომისია) მიერ შეფასებული და შერჩეული პროექტების დაფინანსებას.
3. ამ მუხლის მე-2 პუნქტით გათვალისწინებულ ვალდებულებებზე არ ვრცელდება საქართველოს მთავრობის 2006 წლის 16 მარტის №64 დადგენილებით დამტკიცებული საჯარო სამართლის იურიდიული პირის _ საქართველოს ეროვნული სამეცნიერო ფონდის წესდების მე-4 მუხლის მე-4 პუნქტის “გ” ქვეპუნქტით გათვალისწინებული წესი.     

მუხლი 4. გრანტით დაფინანსების ძირითადი პრინციპები
1. დასაფინანსებლად შერჩეულ საგრანტო პროექტებზე გასაცემი გრანტების ჯამური ოდენობა არ უნდა აღემატებოდეს 100 000 (ასი ათასი) ლარს. აღნიშნული თანხის 30% მიმართული იქნება იმ საგრანტო პროექტებზე, რომლებიც ითვალისწინებენ უკვე არსებული კომპიუტერული პროგრამების სახელმწიფო ენაზე თარგმნას, ხოლო 70% _ იმ საგრანტო პროექტებზე, რომლებიც ითვალისწინებენ სახელმწიფო ენაზე ახალი კომპიუტერული პროგრამების შექმნას.
2. კომპიუტერული პროგრამა დასაფინანსებლად შეირჩევა შემდეგი თემატური მიმართულებებით:
ა) მათემატიკა;
ბ) ბუნებისმეტყველება, ეკოლოგია;
გ) ისტორია, გეოგრაფია;
დ) ქართული ენა და ლიტერატურა;
ე) უცხო ენები.
3. გრანტის მიმღები შეიძლება იყოს საქართველოს მოქალაქე, განურჩევლად მისი ადგილსამყოფელისა, აგრეთვე საქართველოს რეზიდენტი უცხო ქვეყნის მოქალაქე, ან მოქალაქეობის არმქონე პირი და საქართველოში რეგისტრირებული იურიდიული პირი.

მუხლი 5. საგრანტო კონკურსის ეტაპები და პირობები
1. საგრანტო კონკურსის ძირითადი ეტაპებია:
ა) პროექტების მომზადება და  ფონდში წარდგენა;
ბ) კომისიის მიერ პროექტების შეფასება და გამარჯვებულთა გამოვლენა თემატური მიმართულებების მიხედვით;
გ) დასაფინანსებლად წარდგენილი პროექტის დამტკიცება კომისიის მიერ;
დ) ფონდსა და გრანტის მიმღებს შორის საგრანტო ხელშეკრულების გაფორმება.
2. საკონკურსოდ წარდგენილი პროექტი შინაარსობრივად უნდა მოიცავდეს სრული ზოგადი განათლების სულ მცირე დაწყებით საფეხურს.
	
მუხლი 6. საგრანტო პროექტების შეფასებისა და შერჩევის     
          უზრუნველყოფა
1. ფონდში წარდგენილი საგრანტო პროექტების შეფასებასა და შერჩევას ახორციელებს კომისია.
2. კომისიის შემადგენლობა ყალიბდება სსიპ _ ეროვნული სასწავლო გეგმებისა და შეფასების ცენტრის საგნობრივი ექსპერტების, აკადემიური წრეებიდან მოწვეული ექსპერტებისა და  საქართველოს განათლებისა და მეცნიერების სამინისტროს მიერ შერჩეული სხვა პირებისაგან.

მუხლი 7. საგრანტო პროექტის განხილვაში, შეფასებასა      
           და დამტკიცებაში მონაწილეობის დაუშვებლობა
1. საგრანტო პროექტის განხილვაში, შეფასებასა ან/და დამტკიცებაში დაუშვებელია საქართველოს ზოგადი ადმინისტრაციული კოდექსის 92-ე მუხლით გათვალისწინებულ პირთა მონაწილეობა.
2. ამ მუხლით გათვალისწინებული პირი შესაბამისი გარემოების არსებობის შემთხვევაში ვალდებულია, კომისიასა და ფონდს აცნობოს თვითაცილების შესახებ.

მუხლი 8. საგრანტო ხელშეკრულების პირობები
1.  გამარჯვებული საგრანტო პროექტების წარმდგენ პირებთან ფონდი აფორმებს საგრანტო ხელშეკრულებებს.
2. საგრანტო ხელშეკრულება კანონმდებლობით გათვალისწინებულ სხვა პირობებთან ერთად უნდა ითვალისწინებდეს ფონდის მიერ საგრანტო დაფინანსების გადარიცხვის ვალდებულებას კომისიის მიერ საგრანტო პროექტით გათვალისწინებული პირობების შესრულებულად მიჩნევის შემდეგ.     
 
მუხლი 9. საგრანტო პროექტების შესრულება
პროექტების შესრულების შემდეგ კომპიუტერული პროგრამები განთავსდება საქართველოს განათლებისა და მეცნიერების სამინისტროს ვებ-გვერდზე, მისი შემდგომი არაკომერციული მიზნებით მოხმარების, თავისუფალი ჩატვირთვის, ჩვენების, მუშაობის, გადაცემის, ადაპტირებისა თუ სისტემატიზების მიზნით.